東宮壽詩
作者：范成大
朝代：宋

paragraphs: 甲觀秋彌月，前星蚤麗天。
君親重慶日，家國中興年。
英武神機遠，溫文德宇全。
摛章森典則，會道極高堅。
儉寶躬安履，仁端性自然。
淵沖澄有量，海潤浹無邊。
五學臨函丈，三朝拱邃延。
頌聲敷政久，喜色問安還。
銅律諧初度，桑弧絕舊傳。
菊催重九近，梅占小春先。
戲綵猗蘭殿，宣杯玳瑁筵。
青宮千億壽，長對兩宮前。